খুব সামান্য একটি বিষয়ে বচসা। আর সেই বচসার জেরে অশীতিপর দম্পতিকে মারধর করল এক দল যুবক। মা-বাবাকে বাঁচাতে গিয়ে মাথা ফাটল ওই দম্পতির ছেলের। আক্রান্ত দম্পতির অভিযোগ, গোটা ঘটনার পিছনে সিন্ডিকেটের হাত রয়েছে। বাড়ি তৈরির সময়ে সিন্ডিকেটের থেকে জিনিসপত্র না কেনার জন্যই বার বার হামলার শিকার হচ্ছেন তাঁরা। পুলিশকে জানিয়েও লাভ হচ্ছে না। গত মঙ্গলবারের ওই ঘটনা সম্পর্কে সোনারপুর থানার এক আধিকারিক বলেন, “ওই বৃদ্ধের অভিযোগ পেয়েছি। ঘটনাস্থলে গিয়ে অনুসন্ধানের পরই এফআইআর দায়ের করা হবে।”